ঈদের পরে প্রথম দেখায় আট/দশ দিনের ব্যবধানে হলেও ঈদ নিয়ে দুচার–কথা হতেই পারে। আশা করি এতে আঁতকে ওঠার কোনো কারণ নেই। আসলে সময়ের সঙ্গে সঙ্গে কথারাও বদলে যায় তো! একবার ভাবুন তো, একটা সময় ছিল, এই সেদিন অব্দিও ছিল সে সময়, যখন ঈদুল আযহার কথা ভাবতে গেলেই কর্তা–গিন্নী দুপক্ষেরই মাথা ঘুরত। গিন্নীর মাথায় দা–বটি, ধামারি–কাটারির ঝনঝনা, শিল–নোড়ার ঘষঘষানি, রোদের উঠোনে কি বাড়ির ছাদে হলুদ–মরিচ জিরে ধনের রোদোৎসব কত কত দিন ধরে চলত! অন্যপক্ষের মাথায় ততদিনে পশুর হাটবাজার বসে যেত। মনের মতো কোরবানির পশুটি কিনে ফেলার আগ পর্যন্ত স্বস্তি নেই। তারপর অন্য ধরনের আয়োজন চলে এপক্ষে–ওপক্ষে। শুধু চিন্তা–ভাবনা নয়, সঙ্গে থাকে দুশ্চিন্তা–দুর্ভাবনা। নির্ভার, নিশ্চিন্ত আনন্দ থাকে শিশু–কিশোরদের। ঈদের নামায শেষে শুরু হয় ছোটাছুটি, হল্লা–চিৎকার। কোরবানি–কাটাকুটি–ভাগাভাগির বিশাল কর্মযজ্ঞটা বাইরে শেষ হলে শুরু হয় অন্দরের আয়োজন। মাংস সামলানো–বিলোনো এবং একই সঙ্গে রান্না–বান্নার আয়োজন। উৎসবের এমন আয়োজনে দুপক্ষের কর্মতৎপরতায় উনিশ–বিশ বিশেষ ছিল না বা এখনও নেই বললেও চলে। তবে ইদানিংকালে হাত–পা ঝাড়া বয়স্ক দম্পতিরা অনেকেই আর্থিক এবং পারিবারিক আনুকূল্য পেলে সব ছেড়ে ছুড়ে দুচারদিনের জন্য এদিক–ওদিক ঘুরে আসছেন। সপরিবারে দেশের বাইরে ঈদের ছুটি কাটানো পরিবারও এখন অনেক। এরা কোরবানির ভারটা আত্মীয়–স্বজন বা কর্মক্ষেত্রে অধস্তন কারও দায়িত্বে দিয়েই যান। এদের নিজেদের আনন্দ বাড়ে, অন্যরাও উপকৃত হন হয়তো বা। উন্নতি তো লুকিয়ে রাখার বিষয় নয়! আমরা নিশ্চয়ই উন্নতির পথে ধাবিত হচ্ছি।